b'\n_START_ARTICLE_\nLahti\n_START_SECTION_\nAjalugu\n_START_PARAGRAPH_\nEsimest korda on Lahtit mainitud 1445. aastal. Sel ajal oli Lahti Hollola kihelkonda kuuluv k\xc3\xbcla, mis asus \xc3\x9clemise Viiburi tee nimelisel kaubateel, mis kulges H\xc3\xa4meenlinnast Viiburisse._NEWLINE_Lahti arengu l\xc3\xa4htepunktiks sai aasta 1870, mil valmis Riihim\xc3\xa4e\xe2\x80\x93Peterburi raudtee ja Lahtisse rajati raudteepeatus. J\xc3\xa4rgmisel, 1871. aastal valmis Vesij\xc3\xa4rvi kanal. Pikka aega oli Vesij\xc3\xa4rvi sadama raudteejaam Soome k\xc3\xa4ibelt teine raudteejaam._NEWLINE_19. juunil 1877 p\xc3\xb5les peaaegu kogu k\xc3\xbcla maani maha, kuid seegi ei takistanud k\xc3\xbcla arengut. V\xc3\xb5imud otsustasid p\xc3\xa4rast p\xc3\xb5lengut k\xc3\xbcla asemele rajada linna ning juba 1878. aastal anti Lahtile alevi \xc3\xb5igused. Esimestel aastatel oli linnas vaid paarsada elanikku. Uus linn loodi moodsa sirgete ja t\xc3\xa4isnurkselt ristuvate t\xc3\xa4navatega plaani j\xc3\xa4rgi, mis sisaldas laiu alleesid ja suurt turuv\xc3\xa4ljakut. T\xc3\xa4nap\xc3\xa4evani vastavad Lahti keskuse t\xc3\xa4navad sellele plaanile, ehkki esialgsed majad olid madalad puumajad ja on t\xc3\xa4nap\xc3\xa4evaks lammutatud._NEWLINE_1904. aastal kinnitas senat kauaoodatud otsuse, millega Lahti eraldus Hollolast. Selle otsuse pidi kinnitama Nikolai II, kes aga venitas oma n\xc3\xb5usoleku andmisega poolteist aastat. Nii sai Lahtist alles 1905. aastal iseseisev linn. Sel ajal elas linna t\xc3\xa4nap\xc3\xa4evasel maa-alal juba 8200 inimest, neist 3000 linnas. J\xc3\xa4rgmise 10 aastaga rajati k\xc3\xb5ik vajalikud linnaasutused, kaasa arvatud haigla ja raekoda. Samal ajal asendati linna keskmes puumajad j\xc3\xa4rjest kivimajadega._NEWLINE_Aastal 1924 omandas Lahti linn Lahti m\xc3\xb5isa maad, mis enne eraldasid linna Vesij\xc3\xa4rvist. Linna territoorium laienes m\xc3\xa4rgatavalt ka aastatel 1933 ja 1956. Hea juurdep\xc3\xa4\xc3\xa4s j\xc3\xa4rvele v\xc3\xb5imaldas linna t\xc3\xb6\xc3\xb6stusel ja elanike arvul veelgi kasvada. Enne Talves\xc3\xb5da oli linnas juba 30 tuhat elanikku. P\xc3\xa4rast s\xc3\xb5da v\xc3\xb5ttis Lahti vastu 10 tuhat emigranti Karjalast, mille N\xc3\xb5ukogude Liit oli vallutanud._NEWLINE_1975. aastal saabus linna kasvule j\xc3\xa4rsk l\xc3\xb5pp. Sellest ajast on linn suurenenud v\xc3\xa4ga v\xc3\xa4he.\n_START_SECTION_\nHaridus\n_START_PARAGRAPH_\nLahtis on Lahti Rakendusk\xc3\xb5rgkool, mille disainiinstituut on k\xc3\xb5rgelt hinnatud, eriti juveelide valmistamise ja t\xc3\xb6\xc3\xb6stusdisaini poolest. Samuti disainitakse metalli- ja puutooteid ning m\xc3\xb6\xc3\xb6blit. Lahti Rakendusk\xc3\xb5rgkooli kehakultuuriteaduskond pakub bakalaureuse\xc3\xb5pet sporditeaduse vallas. _NEWLINE_Lahti l\xc3\xa4hedal Vierum\xc3\xa4el asuv Soome Spordi Instituut on \xc3\xbcks v\xc3\xa4ljapaistvamaid Soome spordihariduskeskusi. Lahti naaberlinnas Nastolas asuv Pajulahti treeningukeskus on Soome \xc3\xbcks juhtivaid spordi- ja treeningukeskusi._NEWLINE_Lahtis asub Helsingi \xc3\x9clikooli biotehnoloogiateaduskonna keskkonna- ja \xc3\xb6koloogiainstituut. See on ainus Helsingi \xc3\x9clikooli teadusosakond, mis asub v\xc3\xa4ljaspool Suur-Helsingit._NEWLINE_Oma osakond Lahtis on Helsingi, Lappeenranta ja Tampere Tehnika\xc3\xbclikoolil.\n_START_SECTION_\nKultuur\n_START_PARAGRAPH_\nViimasel ajal on Lahtis hakatud kultuuri arendama._NEWLINE_Lahti s\xc3\xbcmfooniaorkester (Sinfonia Lahti) on \xc3\xbcks Soome kuulsamaid s\xc3\xbcmfooniaorkestreid. See keskendub Sibeliuse muusika esitamisele._NEWLINE_Igal aastal peetakse Lahti muusikafestivali, mille raames toimuvad Lahti orelifestival, "D\xc5\xbe\xc3\xa4ss turuplatsil" ja Sibeliuse festival._NEWLINE_2000. aastal valmis 1250 kohaga kongressi- ja kontserdisaal Sibeliuse maja. Selle ehitus tekitas rahva seas nurinat, sest paljud arvasid, et seda raha olnuks m\xc3\xb5istlikum kulutada haridusele ja tervishoiule.\n_START_SECTION_\nSport\n_START_PARAGRAPH_\nLahti on tuntud talispordikeskus. Seal on korraldatud aastatel 1926, 1938, 1958, 1978, 1989 ja 2001 murdmaasuusatamise MM (ainus linn maailmas, kus on peetud \xc3\xbcle kolme murdmaasuusatamise MMi) ja linn on korduvalt taotlenud taliol\xc3\xbcmpiam\xc3\xa4ngude korraldamise \xc3\xb5igust. Seda ei ole Lahti saanud sellep\xc3\xa4rast, et linnas puudub v\xc3\xb5imalus m\xc3\xa4esuusatamisv\xc3\xb5istluste pidamiseks._NEWLINE_Igal aastal korraldatakse Lahtis Salpausselk\xc3\xa4 m\xc3\xa4nge. Sageli kuuluvad need suusatamise maailma karikasarja koosseisu._NEWLINE_Lahtis on jalgpallimeeskond FC Lahti ja j\xc3\xa4\xc3\xa4hokimeeskond Lahti Pelicans._NEWLINE_2009. aastal augustis toimusid Lahtis veteranide maailmameistriv\xc3\xb5istlused kergej\xc3\xb5ustikus.'